1934 ஆம் ஆண்டு. திரைப்பட இயக்குநரான பி.வி.ராவ் ‘ கிருஷ்ண லீலா” படத்திற்காக கிருஷ்ணனைத் தேடிக் கொண்டிருந்தார். அவரிடம் அகப்பட்டார் பாடத்தெரிந்த கிருஷ்ணன் ஜெயராமன். அப்போது சென்னையில் ஸ்டூடியோ ஒன்றுமில்லை. கல்கத்தாவிற்குக் கிளம்பிவிட்டார்கள். பயோனியர் ஸ்டூடியோவில் படப்பிடிப்பு. அதில் சளைக்காமல் 64 பாடல்கள். பதினாறு வயதான ஜெயராமன் அதில் இருபதுக்கும் மேற்பட்ட பாடல்களைப் பாடியிருக்கிறான். ஆர்மோனியம், மிருதங்கம் இரண்டும்தான் பக்க வாத்தியங்கள். வெயிலில் நின்று கொண்டு நடித்துக் கொண்டே பாடவேண்டும். ஒரு அட்டையில் சிகரெட் பாக்கெட்டில் இருக்கிற ஜிகினாக் காகிதத்தை ஒட்டி அது தான் ‘ரிஃப்ளக்டர்”. உடன் நடித்தவர்கள் எம்.எஸ். முத்துக்கிருஷ்ணனும், பந்துலுவும்.